**ELŐTERJESZTÉS**

**Szombathely Megyei Jogú Város Közgyűlésének**

**Kulturális, Oktatási és Civil Bizottsága 2023. szeptember 26-i ülésére**

**Javaslat támogatásokkal kapcsolatos döntés meghozatalára**

**I.**

Az Alapítvány a Kerekesszékes Teniszért 2022. augusztusában kérelmet nyújtott be polgármester úrhoz Nagy-Kuglicz Kata 2017. óta súlyos mozgássérült kerekesszékes sportoló tenisz Európa- és Világbajnokságon való részvételének támogatásáért. A pályázatot a Közgyűlés - az önkormányzati forrásátadásról szóló 47/2013. (XII.4.) önkormányzati rendelet (a továbbiakban: Rendelet) 1.§ (5) bekezdését, valamint figyelembe véve a Kulturális Oktatási és Civil Bizottság 102/2022.(IX.26.) KOCB számú határozatát - 291/2022. (IX.29.) Kgy sz. határozatában 150.000,- forint összeggel támogatta. Az Alapítványnak a 2022. decemberében megkötött támogatási szerződés 11. pontja szerint 2023. augusztus 31. napjáig kellett volna benyújtani elszámolását.

Az Alapítvány kuratóriumának elnöke 2023. augusztus 28. napján elszámolási határidő meghosszabbítására vonatkozó kérelmet nyújtott be az Önkormányzathoz. Kérelmében leírta, hogy a verseny kerekesszék gyártása még folyamatban van, ezért kéri a határidő meghosszabbítását.

A Rendelet 6.§ (4) bekezdése értelmében az elszámolási határidő a támogatottnak az elszámolási határidő lejártát megelőzően benyújtott írásbeli kérelmére, legfeljebb egy alkalommal, legfeljebb hat hónap időtartamra a támogatást biztosító önkormányzati szerv döntése alapján meghosszabbítható.

Fentiekre hivatkozva kérem, hogy a Tisztelt Bizottság az elszámolási határidő 2024. február 29. napjáig történő meghosszabbítását javasolja a Közgyűlésnek.

**II.**

A PontMás Vas Megyei Autista Gyermekekért Alapítvány 2022. augusztusában kérelmet nyújtott be polgármester úrhoz 2 fő – Szombathely bármely közoktatási intézményében főállásban elhelyezkedni kívánó - autizmus spektrum pedagógia szakirányos gyógypedagógus egyszeri motivációs juttatására. A pályázatot a Közgyűlés a Rendelet 1.§ (5) bekezdése, valamint a Kulturális, Oktatási és Civil Bizottság 101/2022.(IX.26.) KOCB számú határozata alapján - 290/2022. (IX.29.) Kgy sz. határozatában 800.000,- forint összeggel támogatta. Az Alapítványnak a 2022. novemberében megkötött támogatási szerződés 11. pontja szerint 2023. augusztus 15. napjáig kellett volna benyújtani elszámolását.

Az Alapítvány kuratóriumának elnöke 2023. augusztus 3. napján elszámolási határidő meghosszabbítására vonatkozó kérelmet nyújtott be az Önkormányzathoz. Kérelmében leírta, hogy sajnálatos módon eddig még nem találtak a pályázati kritériumoknak megfelelő jelölteket, így a támogatásként kapott összeget nem használták fel, ezért kérik a határidő meghosszabbítását.

A Rendelet 6.§ (4) bekezdése értelmében az elszámolási határidő a támogatottnak az elszámolási határidő lejártát megelőzően benyújtott írásbeli kérelmére, legfeljebb egy alkalommal, legfeljebb hat hónap időtartamra a támogatást biztosító önkormányzati szerv döntése alapján meghosszabbítható.

Fentiekre hivatkozva kérem a Tisztelt Bizottságot, hogy az elszámolási határidő 2024. február 15. napjáig történő meghosszabbítását javasolja a Közgyűlésnek.

**III.**

A Savaria University Press Alapítvány azzal a kéréssel fordult az Önkormányzathoz, hogy dr. Gál József - Kötődések. Beszélgetés vasi képzőművészekkel című interjú kötetének kiadását 300.000,- forint összeggel támogassa. Az interjúk az 1950-es évek második felének és a 2000-es évek első évtizedének legjelentősebb képzőművészeivel készültek, a művésszé válás folyamatát mutatják be az olvasó számára.

Tájékoztatom a Tisztelt Bizottságot, hogy a Savaria University Press Alapítvány 2022-2023. években az alábbi támogatásokban részesült. Az Alapítvány – a 3. és 4. pontban foglalt támogatás kivételével, ahol az elszámolási határidő még nem járt le -a Rendeletben foglalt elszámolási kötelezettségének eleget tett.

|  |  |  |  |  |
| --- | --- | --- | --- | --- |
| Ssz. | Könyv megnevezése: | Támogatás összege (Ft): | Elszámolási határidő: | Támogatást biztosító szerv |
| 1. | Tóth Gyula: Szabó Ervin című kötete | 200.000,- | 2023. február 28. | polgármesteri keret, Kgy jóváhagyással |
| 2. | Keppel Csilla: Test és lélek a Habsburgok árnyékában című kötet | 300.000,- | 2023. december 31. | polgármesteri keret, Kgy jóváhagyással |
| 3. | A nyelvföldrajztól a névföldrajzig XI. című konferenciakötet kiadása | 150.000,- | 2023. december 31. | polgármesteri keret, Kgy jóváhagyással |
| 4. | Garas Kálmán életműkötete | 400.000,- | 2024. június 15. | Közgyűlés |

A Rendelet 1. § (5) bekezdése értelmében alapítványok részére pénzeszköz átadása kizárólag a Közgyűlés döntése alapján lehetséges.

Fentieket figyelembevéve a dr. Gál József - Kötődések. Beszélgetés vasi képzőművészekkel című interjú kötetének kiadását az önkormányzat 2023. évi költségvetéséről szóló 4/2023. (II.28.) önkormányzati rendelet 9. mellékletében található „Könyvkiadás” elnevezésű tételsor terhére 300.000,- forint összeggel javaslom támogatni.

Kérem a Tisztelt Bizottságot, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2023. szeptember „ ”**

 **/: Horváth Soma :/**

**I.**

**Határozati javaslat**

**…/2023. (IX.26.) KOCB. számú határozat**

A Kulturális, Oktatási és Civil Bizottság a „Javaslat támogatásokkal kapcsolatos döntés meghozatalára” című előterjesztést megtárgyalta, és az önkormányzati forrásátadásról szóló 47/2013. (XII.4.) önkormányzati rendelet 6.§ (4) bekezdése alapján javasolja a Közgyűlésnek, hogy Szombathely Megyei Jogú Város Önkormányzata és az Alapítvány a Kerekesszékes Teniszért között létrejött 41359-8/2022. iktatási számú támogatási szerződés 11. pontjában szereplő elszámolási határidő 2023. augusztus 31. napjáról 2024. február 29. napjára módosuljon.

**Felelős:** Putz Attila, a Kulturális, Oktatási és Civil Bizottság elnöke

 Horváth Soma alpolgármester

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő**: 2023. szeptember 28.

**II.**

**Határozati javaslat**

**…/2023. (IX.26.) KOCB. számú határozat**

A Kulturális, Oktatási és Civil Bizottság a „Javaslat támogatásokkal kapcsolatos döntés meghozatalára” című előterjesztést megtárgyalta, és az önkormányzati forrásátadásról szóló 47/2013. (XII.4.) önkormányzati rendelet 6.§ (4) bekezdése alapján javasolja a Közgyűlésnek, hogy Szombathely Megyei Jogú Város Önkormányzata és a PontMás Vas Megyei Autista Gyermekekért Alapítvány között létrejött 41361-9/2022. iktatási számú támogatási szerződés 11. pontjában szereplő elszámolási határidő 2023. augusztus 15. napjáról 2024. február 15. napjára módosuljon.

**Felelős:** Putz Attila, a Kulturális, Oktatási és Civil Bizottság elnöke

 Horváth Soma alpolgármester

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő**: 2023. szeptember 28.

**III.**

**Határozati javaslat**

**…/2023. (IX.26.) KOCB. számú határozat**

A Kulturális, Oktatási és Civil Bizottság javasolja a Közgyűlésnek, hogy a Savaria University Press Alapítvány kérelme - dr. Gál József- Kötődések. Beszélgetés vasi képzőművészekkel című kötet megjelenésének támogatása- az önkormányzat 2023. évi költségvetéséről szóló 4/2023. (II.28.) önkormányzati rendelet 9. mellékletében található „Könyvkiadás” elnevezésű tételsor terhére 300 ezer forint összegű támogatásban részesüljön.

**Felelős:** Putz Attila, a Kulturális, Oktatási és Civil Bizottság elnöke

 Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** 2023. szeptember 28.